**O D L U K A**

**O UTVRĐIVANJU POSEBNOG DOPRINOSA ZA ZDRAVSTVENO**

**OSIGURANJE ZAPOSLENIKA NA RADU U INOSTRANSTVU**

**(”Službene novine Federacije BiH”, br. 74/08 i 22/20)[[1]](#footnote-1)**

**I.**

**I. OPĆA ODREDBA**

Ovom Odlukom se utvrđuje obveza plaćanja posebnog doprinosa za zdravstveno osiguranje zaposlenika kojeg poslodavac **ili** federalni organ vlasti upute na rad u inostranstvo, visina doprinosa, obaveza izdavanja potvrde o plaćenom doprinosu, obaveza vođenja knjigovodstvene evidencije o plaćenom doprinosu, sistem finansijskog izvješćivanja o korištenju sredstava ostvarenih po osnovi doprinosa, te način refundiranja neiskorištenih sredstava u korist obveznika plaćanja.

**II.**

**II. PLAĆANJE DOPRINOSA**

**Doprinosi iz tačke I. ove odluke za obveznika iz člana 5. stav (1) podtačka 4. Zakona o doprinosima ("Službene novine Federacije BiH", br. 35/98, 54/00, 16/01, 37/01, 1/02, 17/06, 14/08, 91/15, 104/16, 34/18 i 99/19) (u daljem tekstu: Zakon) plaća poslodavac, isplatilac plaće u mjesečnom iznosu od:**

* **30,00 KM za vrijeme boravka na radu u državama bivše SFRJ;**
* **60,00 KM za vrijeme boravka na radu u ostalim državama**

Obveznik iz stava 1. ovoga člana je dužan uplatu doprinosa za prvi mjesec boravka zaposlenika u inostranstvu izvršiti prije njegovog odlaska u inostranstvo, a doprinose do kraja boravka zaposlenika na radu u inostranstvu, uplaćuje mjesečno prilikom svake isplate plaće.

**III.**

Za obveznika iz člana 5. st. 6. i 7. Zakona, doprinos iz tačke I. ove Odluke plaća se u mjesečnom iznosu od **70,00** KM za vrijeme boravka državnog službenika na funkciji diplomatskog ili konzularnog predstavnika, odnosno državnog službenika u domaćem diplomatskom ili konzularnom predstavništvu u inostranstvu, odnosno za vrijeme boravka fizičke osobe koja obavlja poslove za pravnu ili fizičku osobu rezidenta Federacije ili za međunarodnu organizaciju.

Obveznik plaćanja doprinosa iz stava 1. ove tačke je poslodavac, odnosno isplatitelj plaće, a za obveznika iz članka 5. st. 6. i 7. Zakona doprinos se plaća na način propisan tačkom II. stav 2. ove Odluke.

**IV.**

U slučaju boravka porodice obveznika iz tač. II. i III. ove Odluke, plaća se dodatnih:

* **10,00** KM doprinosa za obveznike iz tačke II. ove Odluke,
* **20,00** KM za obveznike iz tačke III. ove Odluke.

**V.**

Uplata sredstava iz tač. II. i III. ove Odluke vrši se na propisane uplatne račune Zavoda zdravstvenog osiguranja i reosiguranja Federacije Bosne i Hercegovine (u daljnjem tekstu: Federalni zavod osiguranja i reosiguranja), u skladu s Pravilnikom o načinu uplate javnih prihoda budžeta i izvanbudžetskih fondova na teritoriju Federacije Bosne i Hercegovine **("Službene novine Federacije BiH", br. 33/16, 89/16, 9/17, 33/17, 67/17,** **9/18, 27/18, 55/18, 105/18, 18/19, 41/19 i 98/19).**

**VI.**

**III. KORIŠTENJE SREDSTAVA**

Sredstva iz tač. II. i III. ove Odluke se koriste isključivo za namjenu plaćanja troškova za korištenje zdravstvenih usluga zaposlenika i državnih službenika za vrijeme boravka na radu u inostranstvu, u skladu sa međunarodnim ugovorima o socijalnom osiguranju zaključenim između Bosne i Hercegovine i države u koju se zaposlenici i državni službenici šalju na privremeni rad.

**VII.**

Dio ukupno ostvarenih sredstava iz tač. II. i III. ove Odluke, a najviše u iznosu od 10% izdvaja se u rezerve koje se koriste za izmirenje obaveza nastalih po osnovi ranije ostvarenih zdravstvenih usluga koje nisu plaćene u tekućem izvještajnom periodu.

**VIII.**

Federalni Zavod osiguranja i reosiguranja dužan je na zahtjev poslodavca, obveznika plaćanja doprinosa, izdati potvrdu o pravu na zdravstvenu zaštitu na odgovarajućem obrascu, u skladu s međunarodnim ugovorom o socijalnom osiguranju.

**IX.**

Federalni Zavod osiguranja i reosiguranja dužan je uskladiti interni akt na temelju kojega se ostvaruje pravo na zdravstvenu zaštitu za vrijeme boravka u inostranstvu, s odredbama ove Odluke.

**X.**

Federalni Zavod osiguranja i reosiguranja dužan je osigurati knjigovodstvenu evidenciju ostvarenja i utroška sredstava iz tač. II. i III. ove Odluke i raditi šestomjesečno i godišnje finansijsko izvještavanje, u skladu sa propisima iz oblasti finansijskog i računovodstvenog izvještavanja

**XI.**

Federalni Zavod osiguranja i reosiguranja dužan je sastavljati mjesečnu specifikaciju o naplati sredstava i šestomjesečnu specifikaciju o korištenju sredstava iz tač. II. i III. ove Odluk e, analitički po pravnim subjektima obveznicima plaćanja doprinosa na temelju koje će utvrđivati obavezu za naredni period ili eventualno refundiranje neutrošenih sredstava u korist obveznika uplate doprinosa.

**XII.**

**IV. PRIJELAZNE ODREDBE**

Danom početka primjene ove Odluke, prestaje važiti Odluka o privremenom utvrđivanju doprinosa za zdravstveno osiguranje zaposlenika na radu u inozemstvu ("Službene novine Federacije BiH", broj 37/06).

**XIII.**

Ova Odluka stupa na snagu narednog dana od dana objavljivanja u "Službenim novinama Federacije BiH", a primjenjivat će se od 1. siječnja 2009.

1. Tekst izmjena odštampan je masnim slovima u svim izmijenjenim članovima. Izmjene su stupile na snagu 28. marta 2020. godine. [↑](#footnote-ref-1)